SET ปิดพุ่งกระฉูด 31 จุด แวลู่ทะลัก 1 แสนลบ. รับ Fund Flow ไหลเข้าต่อเนื่อง
SET ปิดพุ่งกระฉูด 31 จุด แวลู่ทะลัก 1 แสนลบ. รับ Fund Flow ไหลเข้าต่อเนื่อง โดยดัชนีปิดตลาดวันนี้ ที่ระดับ 1,420.43 จุด บวก 31.09 จุด หรือ 2.24% มูลค่าการซื้อขาย 1.05 แสนล้านบาท
23 พ.ย. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,420.43 จุด บวก 31.09 จุด หรือ 2.24% มูลค่าการซื้อขาย 1.05 แสนล้านบาท
10 หุ้นดันดัชนีวันนี้

ด้าน นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยปรับตัวขึ้นได้ดีกว่าภูมิภาคที่บวกราว 1% ส่วนหนึ่งคาดว่าได้รับแรงหนุนจากเงินทุนต่างชาติไหลเข้ามาซื้อหุ้นไทยต่อเนื่อง หลังจากที่เมื่อวันศุกร์มาตรการดูแลค่าเงินบาทของธนาคารแห่งประเทศไทย (ธปท.) ที่ออกมาไม่ได้ทำให้เงินบาทมีทิศทางอ่อนค่าชัดเจน
ประกอบกับ นักลงทุนต่างชาติยังเข้าลงทุนในตลาดหุ้นทั่วโลก ขานรับปัจจัยบวกจากความคืบหน้าของพัฒนาการวัคซีนต้านโควิด-19 ที่ล่าสุดไฟเซอร์ อิงค์ ซึ่งเป็นบริษัทยาใหญ่ที่สุดของสหรัฐฯ ยื่นเรื่องต่อสำนักงานอาหารและยาสหรัฐฯ (FDA) เพื่อขออนุมัติการใช้วัคซีนต้านไวรัสโควิด-19 หากได้รับการอนุมัติก็คาดว่าจะฉีดวัคซีนดังกล่าวให้กับประชาชนอเมริกันได้ประมาณวันที่ 11-12 ธ.ค.นี้ ทำให้มีแรงซื้อเข้ามาในหุ้นกลุ่มวัฎจักรต่าง ๆ เช่น กลุ่มพลังงาน แบงก์ ปิโตรเคมี เพราะคาดว่าวัคซีนจะช่วยผลักดันให้เศรษฐกิจโลกฟื้นตัวได้เร็วกว่าคาด
ขณะเดียวกันตัวเลขส่งออกเดือน ต.ค.ของไทยที่ออกมาในวันนี้ -6.71% ไม่ได้ผิดจากที่คาด และประเมินว่าทั้งปี 2563 ตัวเลขส่งออกของไทยอาจจะอยู่ในระดับ -7% ซึ่งดีขึ้นจากเดิมที่คาดว่าจะ ติดลบในช่วง 8-10% ช่วยหนุนภาพรวมตลาดให้ดูดีขึ้น และบดบังความกังวลต่อสถานการณ์การชุมนุมทางการเมืองในประเทศที่ล่าสุดยังไม่มีสถานการณ์ของความรุนแรงมากนัก
ส่วนแนวโน้มการซื้อขายวันพรุ่งนี้ คาดว่าดัชนีจะยังปรับตัวขึ้นได้จากเงินทุนไหลเข้า น่าจะยังมีแรงเก็งกำไรเข้ามาในช่วงที่รอการใช้วัคซีนต้านโควิด-19 อย่างไรก็ตาม การที่ดัชนีดีดตัวขึ้นมาแรงก็อาจจะทำให้ภาพรวมแกว่งตัวผันผวนได้ โดยมองแนวต้านที่ 1,450 และแนวรับที่ 1,400 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT    มูลค่าการซื้อขาย    5,526.55 ล้านบาท  ปิดที่  40.50 บาท  เพิ่มขึ้น  2.25 บาท
KBANK  มูลค่าการซื้อขาย    4,447.84 ล้านบาท  ปิดที่ 108.00 บาท  เพิ่มขึ้น  2.00 บาท
ADVANC มูลค่าการซื้อขาย    3,633.50 ล้านบาท  ปิดที่ 179.50 บาท  เพิ่มขึ้น  4.00 บาท
PTTEP  มูลค่าการซื้อขาย    3,384.69 ล้านบาท  ปิดที่  98.50 บาท  เพิ่มขึ้น  4.75 บาท
MINT   มูลค่าการซื้อขาย    3,002.39 ล้านบาท  ปิดที่  24.30 บาท  ราคาไม่เปลี่ยนแปลง
 
ตลาดหุ้นเอเชีย
